EVROPSKA KOMISIJA Bruselj, 5.12.2022 COM(2022) 714 final 2022/0415(NLE) Predlog SKLEP SVETA o stališču, ki se v imenu Evropske unije zastopa v Ministrskem svetu Energetske skupnosti in Stalni skupini Energetske skupnosti na visoki ravni (14. in 15. december 2022, Dunaj, Avstrija)



OBRAZLOŽITVENI MEMORANDUM 1.Predmet urejanja predloga Ta predlog se nanaša na sklep o stališču, ki naj se v imenu Unije zastopa v Ministrskem svetu Energetske skupnosti (v nadaljnjem besedilu: Ministrski svet) in Stalni skupini Energetske skupnosti na visoki ravni (v nadaljnjem besedilu: Stalna skupina na visoki ravni) glede več aktov, ki jih navedena organa nameravata sprejeti 14. in 15. decembra 2022. 2.Ozadje predloga 2.1.Pogodba o ustanovitvi Energetske skupnosti Cilj Pogodbe o ustanovitvi Energetske skupnosti (v nadaljnjem besedilu: Pogodba) je ustvariti stabilen regulativni in tržni okvir ter enoten regulativni prostor za trgovanje z omrežno energijo z izvajanjem dogovorjenih delov pravnega reda Unije o energiji v pogodbenicah, ki niso članice EU. Sporazum je začel veljati 1. julija 2006. Evropska unija je pogodbenica Pogodbe. Devet pogodbenic, ki niso članice EU, se v Pogodbi imenuje „pogodbenice“. 2.2.Ministrski svet in Stalna skupina Energetske skupnosti na visoki ravni Ministrski svet zagotavlja, da se dosežejo cilji iz Pogodbe. Določa splošne smernice politike ter sprejema ukrepe in postopkovne akte. Vsaka pogodbenica ima po en glas, Ministrski svet pa deluje v skladu z različnimi pravili glasovanja glede na obravnavano zadevo. EU je ena od desetih pogodbenic in ima en glas, prav tako odvisno od obravnavane zadeve. Soglasje se uporablja za predvidene akte, navedene v nadaljevanju v oddelku 2.3., točka 9 (člen 92(1) Pogodbe). Navadna večina se uporablja za predvidene akte, navedene v nadaljevanju v oddelku 2.3., točke 2, 3 in 4 (člena 79 in 81 Pogodbe), točka 8 (člen 91(1)(a) Pogodbe). Dvotretjinska večina s pozitivnim glasom Evropske unije se uporablja za predvidene akte iz oddelka 2.3, točke 1, 5, 6 in 7 (členi 83, 86 in 87 Pogodbe). Stalna skupina na visoki ravni je pomemben pomožni organ Ministrskega sveta. Med drugim lahko sprejema ukrepe, če jo za to pooblasti Ministrski svet. EU je zastopana v Stalni skupini na visoki ravni in ima en glas. Člen 47 Pogodbe določa: „Ministrski svet zagotavlja, da se dosežejo cilji, določeni v tej pogodbi. Ministrski svet: […] (b) sprejema ukrepe […]“. Za sprejetje predvidenega akta, o katerem glasuje Stalna skupina na visoki ravni, je potrebna navadna večina glasov. 2.3.Predvideni akti Ministrskega sveta in Stalne skupine na visoki ravni Ta predlog sklepa na podlagi člena 218(9) PDEU se nanaša na stališče, ki naj se v imenu Unije zastopa v zvezi z naslednjimi predvidenimi akti Ministrskega sveta: (1)Sklep 2022/…/MC-EnC o vključitvi Uredbe (EU) 2019/942, Uredbe (EU) 2019/943, Uredbe (EU) 2015/1222, Uredbe (EU) 2016/1719, Uredbe (EU) 2017/2195, Uredbe (EU) 2017/2196 in Uredbe (EU) 2017/1485 v pravni red Energetske skupnosti ter spremembi Priloge I k Pogodbi o ustanovitvi Energetske skupnosti, sklepov Ministrskega sveta št. 2021/13/MC-EnC in št. 2011/02/MC-EnC ter za sprejetje Postopkovnega akta o povezovanju regionalnih energetskih trgov s strani Ministrskega sveta; (2)Sklep 2022/…/MC-EnC o spremembi Sklepa Ministrskega sveta št. 2021/14/MC-EnC o spremembi Priloge I k Pogodbi o ustanovitvi Energetske skupnosti ter vključitvi Direktive (EU) 2018/2001, Direktive (EU) 2018/2002, Uredbe (EU) 2018/1999, Delegirane uredbe (EU) 2020/1044 in Izvedbene uredbe (EU) 2020/1208 v pravni red Energetske skupnosti; (3)Sklep 2022/…/MC-EnC o prilagoditvi nekaterih delegiranih uredb o izdelkih, povezanih z energijo, in uvedbi prevrednotenih nalepk, vključitvi navedenih uredb v pravni red Energetske skupnosti ter razveljavitvi delegiranih uredb (EU) št. 1059/2010, (EU) št. 1060/2010, (EU) št. 1061/2010, (EU) št. 1062/2010, (EU) št. 874/2012 in Direktive 96/60/ES;

(4)Sklep 2022/xx/MC-EnC o spremembi Priloge I k Pogodbi o ustanovitvi Energetske skupnosti ter vključitvi Izvedbene uredbe (EU) 2018/2066, Izvedbene uredbe (EU) 2018/2067 in Direktive 2003/87/ES v pravni red Energetske skupnosti; (5)Postopkovni akt 2022/…/MC-EnC o spremembi pravil o izvrševanju proračuna, kadrovskih predpisov in pravil o zaposlovanju; (6)Postopkovni akt 2022/…/MC-EnC o spremembi Postopkovnega akta Ministrskega Sveta 2008/01/MC-EnC z dne 27. junija 2008 o Poslovniku za reševanje sporov na podlagi Pogodbe, kakor je bil spremenjen; (7)Postopkovni akt 2022/…/MC-EnC o sprejetju organizacijske sheme Sekretariata; (8)sklepi na podlagi člena 91(1) Pogodbe o ugotovitvi obstoja kršitve Pogodbe v naslednjih zadevah: (a)Sklep 2022/…/MC-EnC o neskladnosti Republike Severne Makedonije s Pogodbo o ustanovitvi Energetske skupnosti v zadevi ECS-4/22; (b)Sklep 2022/…/MC-EnC o neskladnosti Kosova* s Pogodbo o ustanovitvi Energetske skupnosti v zadevi ECS-5/22; (c)Sklep 2022/…/MC-EnC o neskladnosti Bosne in Hercegovine s Pogodbo o ustanovitvi Energetske skupnosti v zadevi ECS-5/17; sklepi na podlagi člena 92(1) Pogodbe: (a)Sklep 2022/…/MC-EnC na podlagi člena 92(1) Pogodbe o ustanovitvi Energetske skupnosti o sprejetju ukrepov v odziv na hujše in vztrajne kršitve Bosne in Hercegovine v zadevah ECS-8/11S, ECS-2/13S in ECS-6/16S; (b)Sklep 2021/12/MC-EnC na podlagi člena 92(1) Pogodbe o ustanovitvi Energetske o ugotovitvi hujše in vztrajne kršitve Srbije v zadevi ECS-10/17S in zadevi ECS-13/17S. Ta predlog sklepa na podlagi člena 218(9) PDEU se nanaša na stališče, ki naj se v imenu Unije zastopa v zvezi z naslednjim predvidenim aktom Stalne skupine na visoki ravni: Sklep 2022/…/PHLG-EnC o prilagoditvi in izvajanju Uredbe Komisije (EU) 2022/132 z dne 28. januarja 2022 o spremembi Uredbe (ES) št. 1099/2008 Evropskega parlamenta in Sveta glede izvedbe posodobitev letnih, mesečnih in kratkoročnih mesečnih statistik energetike. Namen predvidenih aktov Ministrskega sveta in Stalne skupine na visoki ravni (v nadaljnjem besedilu skupaj: predvideni akti) je olajšati doseganje ciljev Pogodbe in delovanje Sekretariata Energetske skupnosti (v nadaljnjem besedilu: Sekretariat) na Dunaju, ki med drugim Ministrskemu svetu zagotavlja upravno podporo. 2.4.Druge točke dnevnega reda Zaradi popolnosti je treba opozoriti, da bo poleg predvidenih aktov na dnevnem redu sestankov Ministrskega sveta in Stalne skupine na visoki ravni več drugih točk za glasovanje: ·letno poročilo o dejavnostih Energetske skupnosti; ·Sklep 2022/…/MC-EnC o finančni razrešnici direktorju Sekretariata Energetske skupnosti. Komisija namerava v imenu Evropske unije podpreti sprejetje navedenih točk pod pogojem predhodne odobritve s strani Sveta.

3.Stališče, ki se zastopa v imenu Unije 3.1.Predvideni akti Ministrskega sveta 3.1.1.Sklep 2022/…/MC-EnC o vključitvi Uredbe (EU) 2019/942, Uredbe (EU) 2019/943, Uredbe (EU) 2015/1222, Uredbe (EU) 2016/1719, Uredbe (EU) 2017/2195, Uredbe (EU) 2017/2196 in Uredbe (EU) 2017/1485 v pravni red Energetske skupnosti ter spremembi Priloge I k Pogodbi o ustanovitvi Energetske skupnosti, sklepov Ministrskega sveta št. 2021/13/MC-EnC in št. 2011/02/MC-EnC ter Postopkovnega akta 2022/…/MC-EnC o povezovanju regionalnih energetskih trgov Po sestanku Ministrskega sveta novembra 2021 in v pričakovanju sprememb Pogodbe je Komisija v tesnem sodelovanju s pogodbenicami, Sekretariatom in državami članicami EU razvila alternativne rešitve v okviru sedanje Pogodbe, da bi se dosegel napredek pri povezovanju trgov električne energije, tudi z ukrepi na področju električne energije iz ustreznega naslova Pogodbe. Na tej podlagi je Komisija Energetski skupnosti predložila predlog sklepa Ministrskega sveta o vključitvi naslednjih pravnih aktov EU v pravni red Energetske skupnosti: –Uredbe (EU) 2019/943 o notranjem trgu električne energije, –Uredbe Komisije (EU) 2015/1222 o dodeljevanju zmogljivosti in upravljanju prezasedenosti, –Uredbe Komisije (EU) 2016/1719 o terminskem dodeljevanju zmogljivosti, –Uredbe Komisije (EU) 2017/2195 o izravnavi električne energije, –Uredbe Komisije (EU) 2017/2196 o izrednih razmerah pri oskrbi z električno energijo in ponovni vzpostavitvi oskrbe, –Uredbe Komisije (EU) 2017/1485 o obratovanju sistema za prenos električne energije, –Uredbe (EU) 2019/942 o ustanovitvi Agencije Evropske unije za sodelovanje energetskih regulatorjev. Ta predlog vključuje tudi spremembo naslednjih sklepov Ministrskega sveta, ki omogočata povezan trg električne energije med pogodbenicami in sosednjimi državami članicami EU: sklepa št. 2021/13/MC-EnC in št. 2011/02/MC-EnC o ustrezni vključitvi Direktive (EU) 2019/944 o notranjem trgu električne energije in Uredbe (EU) 2019/941 o pripravljenosti na tveganja v pravni red Energetske skupnosti. V zvezi s tem je Komisija Energetski skupnosti predložila tudi predlog postopkovnega akta Ministrskega sveta o povezovanju regionalnih energetskih trgov. Ta postopkovni akt bi bil po sprejetju zavezujoč za pogodbenice in EU ter bi omogočal pooblastitev agencij EU (Agencije Evropske unije za sodelovanje energetskih regulatorjev) in organov (Evropske mreže operaterjev prenosnih sistemov za električno energijo) za naloge v zvezi s čezmejnimi vprašanji med pogodbenicami in državami članicami EU. Komisija namerava v imenu Evropske unije podpreti sprejetje sklepa in postopkovnega akta s strani Ministrskega sveta Energetske skupnosti. 3.1.2.Sklep 2022/…/MC-EnC o spremembi Sklepa Ministrskega sveta št. 2021/14/MC-EnC o spremembi Priloge I k Pogodbi o ustanovitvi Energetske skupnosti ter vključitvi Direktive (EU) 2018/2001, Direktive (EU) 2018/2002, Uredbe(EU) 2018/1999, Delegirane uredbe (EU) 2020/1044 in Izvedbene uredbe (EU) 2020/1208 v pravni red Energetske skupnosti Ministrski svet Energetske skupnosti je novembra 2021 vzpostavil pravni okvir Energetske skupnosti za cilje glede energijske učinkovitosti, obnovljivih virov energije in emisij toplogrednih plinov za leto 2030 za devet pogodbenic, ki niso članice EU, in sicer s sprejetjem ključnih zakonodajnih aktov, ki izhajajo iz svežnja EU Čista energija za vse Evropejce (direktiva o energijski učinkovitosti iz leta 2018, prenovljena direktiva o energiji iz obnovljivih virov iz leta 2018 in uredba o upravljanju iz leta 2018). Ministrski svet v teh aktih ni določil številčne vrednosti za cilje za leto 2030. Komisija je Energetski skupnosti predložila predlog o določitvi številčnih vrednosti za vsako od devetih pogodbenic, ki niso članice EU. Pogajanja s pogodbenicami o teh številčnih vrednostih so bila opravljena na številnih dvo- in večstranskih srečanjih pred julijskim neformalnim sestankom Ministrskega sveta, med njim in po njem. Pri številčnih vrednostih so upoštevani rezultati študije modeliranja, ki jo je Komisija zaključila v začetku tega leta, ter nacionalni cilji in načrti pogodbenic. Poleg tega so skladne s smernicami politike Ministrskega sveta iz leta 2018, ki določajo, da bi morali cilji za leto 2030 „pomeniti enako raven ambicioznosti za pogodbenice ter upoštevati ustrezne socialno-ekonomske razlike, tehnološki razvoj in Pariški sporazum o podnebnih spremembah“.

Komisija namerava v imenu Evropske unije podpreti sprejetje navedenega sklepa. 3.1.3.Sklep 2022/…/MC-EnC o prilagoditvi nekaterih delegiranih uredb o izdelkih, povezanih z energijo, in uvedbi prevrednotenih nalepk, vključitvi navedenih uredb v pravni red Energetske skupnosti ter razveljavitvi delegiranih uredb (EU) št. 1059/2010, (EU) št. 1060/2010, (EU) št. 1061/2010, (EU) št. 1062/2010, (EU) št. 874/2012 in Direktive 96/60/ES Komisija je Energetski skupnosti predložila predlog o vključitvi naslednjih pravnih aktov EU v pravni red Energetske skupnosti: -Delegirane uredbe (EU) 2019/2013 o označevanju elektronskih prikazovalnikov z energijskimi nalepkami, -Delegirane uredbe (EU) 2019/2014 o označevanju gospodinjskih pralnih in pralno-sušilnih strojev z energijskimi nalepkami, -Delegirane uredbe (EU) 2019/2015 o označevanju svetlobnih virov z energijskimi nalepkami, -Delegirane uredbe (EU) 2019/2016 o označevanju hladilnih aparatov z energijskimi nalepkami, -Delegirane uredbe (EU) 2019/2017 o označevanju gospodinjskih pomivalnih strojev z energijskimi nalepkami, -Uredbe (EU) 2021/340 o spremembi delegiranih uredb (EU) 2019/2013, (EU) 2019/2014, (EU) 2019/2015, (EU) 2019/2016, (EU) 2019/2017 in (EU) 2019/2018 glede zahtev za označevanje z energijskimi nalepkami za elektronske prikazovalnike, gospodinjske pralne in pralno-sušilne stroje, svetlobne vire, hladilne aparate, gospodinjske pomivalne stroje ter hladilne aparate z neposredno prodajno funkcijo, o uvedbi prevrednotenih nalepk v pravnem redu Energetske skupnosti ter razveljavitvi delegiranih uredb (EU) št. 1059/2010, (EU) št. 1060/2010, (EU) št. 1061/2010, (EU) št. 1062/2010, (EU) št. 874/2012 in Direktive 96/60/ES. Z novimi pravili bosta zagotovljena usklajen in stabilen regulativni okvir za proizvajalce ter, še pomembneje, večja preglednost za vse potrošnike zaradi enake lestvice energijskih nalepk med državami članicami EU in pogodbenicami. Komisija namerava v imenu Evropske unije podpreti sprejetje navedenega sklepa. 3.1.4.Sklep 2022/xx/MC-EnC o spremembi Priloge I k Pogodbi o ustanovitvi Energetske skupnosti ter vključitvi Izvedbene uredbe (EU) 2018/2066, Izvedbene uredbe (EU) 2018/2067 in Direktive 2003/87/ES v pravni red Energetske skupnosti Ministrski svet je novembra 2021 sprejel časovni načrt za razogljičenje za pogodbenice, ki je politični dokument, v katerem je opisano zaporedje sprejetja, prenosa in izvajanja zakonodaje, usmerjene v razogljičenje, da bi se pogodbenice usmerile na pot k doseganju ciljev razogljičenja do leta 2030 in sredine stoletja.

Časovni načrt za razogljičenje je bil neposredno osredotočen na uredbo o upravljanju, prenovljeno direktivo o energiji iz obnovljivih virov in direktivo o energijski učinkovitosti. Ti trije zakonodajni akti so bili sprejeti na sestanku Ministrskega sveta Energetske skupnosti novembra 2021, Komisija pa je Energetski skupnosti predložila predlog za določitev številčnih vrednosti za vsako pogodbenico (glej točko 3.1.3). V naslednjem koraku je treba v pravni red Energetske skupnosti vključiti bolj tehnične akte, ki so potrebna podlaga za izvajanje kakršne koli politike oblikovanja cen ogljika, ki bi bila primerna tudi za sistem trgovanja z emisijami (ETS). Zato je Komisija v skladu s časovnim načrtom za razogljičenje Ministrskemu svetu predložila predlog za sprejetje ukrepov v zvezi s spremljanjem in preverjanjem emisij ter poročanjem o njih in izbranih določb zakonodaje o EU ETS, potrebnih, da bi zakonodaja o spremljanju in preverjanju emisij ter poročanju o njih imela smisel za pogodbenice Energetske skupnosti. Te določbe ne vključujejo oblikovanja cen ogljika. Komisija namerava v imenu Evropske unije podpreti sprejetje navedenega sklepa. 3.1.5.Postopkovni akt 2022/…/MC-EnC o spremembi pravil o izvrševanju proračuna, kadrovskih predpisov in pravil o zaposlovanju Sekretariat je v tesnem sodelovanju s Komisijo Energetski skupnosti predložil predlog postopkovnega akta Ministrskega sveta o spremembi: –Postopkovnega akta št. 2006/03/MC-EnC o sprejetju postopkov Energetske skupnosti za oblikovanje in izvrševanje proračuna, revizijo in nadzor, –Postopkovnega akta št. 2009/04/MC-EnC oziroma kadrovskih predpisov Energetske skupnosti z dne 18. decembra 2007, kakor so bili spremenjeni s Postopkovnim aktom št. 2009/04/MC-EnC, ter –Postopkovnega akta št. 2006/02/MC-EnC o sprejetju pravil o zaposlovanju, delovnih pogojih in uravnoteženi geografski zastopanosti osebja Sekretariata Energetske skupnosti, kakor je bil spremenjen s Postopkovnim aktom št. 2016/01/MC-EnC. Namen teh sprememb je izboljšati delovne metode Sekretariata v zvezi s preglednostjo, učinkovitostjo in odgovornostjo. Z njimi bo zlasti zagotovljena večja jasnost več vidikov proračunskih pravil Energetske skupnosti, kot so obravnava zunanjega financiranja Energetske skupnosti prek nepovratnih sredstev in pogodb, letni delovni program, kadrovski načrt in organizacijska shema Sekretariata, prerazporeditev odobritev, računovodska funkcija, notranja kontrola izvrševanja proračuna v Sekretariatu ter naloge Proračunskega odbora in zunanjih revizorjev. Kadrovski predpisi in pravila o zaposlovanju Energetske skupnosti bodo spremenjeni v zvezi z mandatom direktorja, pri čemer bosta določena največ dva petletna mandata, poleg tega bo opredeljen položaj namestnika direktorja. Komisija namerava v imenu Evropske unije podpreti sprejetje navedenega sklepa. 3.1.6.Postopkovni akt 2022/…/MC-EnC o spremembi Postopkovnega akta Ministrskega Sveta 2008/01/MC-EnC z dne 27. junija 2008 o Poslovniku za reševanje sporov na podlagi Pogodbe, kakor je bil spremenjen Sekretariat je v tesnem sodelovanju s Komisijo Energetski skupnosti predložil predlog za spremembo pravil o reševanju sporov v zvezi s Svetovalnim odborom, ki ga sestavlja pet članov na visoki ravni in daje mnenja o obrazloženih zahtevah, ki jih Sekretariat predloži v skladu s členom 90 Pogodbe. S predlaganimi spremembami bo uvedena določba o povračilih in izplačilih iz proračuna Energetske skupnosti. Druga sprememba zadeva roke za predložitev dokumentov v sprejetje Ministrskemu svetu. Zaradi teh sprememb bodo imele EU in pogodbenice več časa za izvedbo notranjih postopkov odobritve pred institucionalnimi srečanji. Komisija namerava v imenu Evropske unije podpreti sprejetje navedenega sklepa. 3.1.7.Postopkovni akt 2022/…/MC-EnC o sprejetju organizacijske sheme Sekretariata Sekretariat je Ministrskemu svetu predložil predlog za sprejetje nove organizacijske sheme Sekretariata, saj je bila trenutno veljavna organizacijska shema oblikovana leta 2007 in jo je treba posodobiti. Predlagana nova organizacijska shema naj bi ustrezala potrebam pogodbenic in EU.

Zato namerava Komisija v imenu Evropske unije podpreti sprejetje navedenega postopkovnega akta. 3.1.8.Sklepi na podlagi člena 91(1) Pogodbe o ugotovitvi obstoja kršitve Pogodbe v naslednjih zadevah: Postopki reševanja sporov so določeni v poglavju 1 naslova III in poglavju 1 naslova IV Poslovnika za reševanje sporov na podlagi Pogodbe. (a)Sklep 2022/…/MC-EnC o neskladnosti Republike Severne Makedonije s Pogodbo v zadevi ECS-4/22; V skladu s členom 1 Sklepa Ministrskega sveta 2018/10/MC-EnC morajo pogodbenice uredbo REMIT prenesti do 29. novembra 2019 in jo začeti izvajati 29. maja 2020. S členom 1(3) se od pogodbenic zahteva, da v dveh tednih po sprejetju ukrepov za prenos Sklepa in morebitnih naknadnih sprememb teh ukrepov Sekretariat uradno obvestijo o teh ukrepih. Člen 6 Pogodbe pogodbenicam nalaga splošno obveznost, da sprejmejo vse ustrezne ukrepe za zagotovitev izpolnjevanja obveznosti, ki izhajajo iz Pogodbe. V skladu s členom 89 morajo pogodbenice izvršiti sklepe, naslovljene nanje, v svojem notranjem pravnem sistemu v roku, ki je določen v sklepu. Rok, v katerem bi morala Severna Makedonija sprejeti ukrepe za izpolnitev navedenih obveznosti, se je iztekel 29. novembra 2019, vendar taki ukrepi do zdaj še niso bili sprejeti, zato je Sekretariat 14. julija 2022 Ministrskemu svetu predložil obrazloženo zahtevo zoper Republiko Severno Makedonijo, ker do 29. novembra 2019 ni prenesla Uredbe (EU) št. 1227/2011 (uredba REMIT) in Sekretariata ni uradno obvestila o navedenih ukrepih. Ministrski svet mora sprejeti sklep, s katerim bo razglasil, da Republika Severna Makedonija ni izpolnila členov 6 in 89 Pogodbe o ustanovitvi Energetske skupnosti ter člena 1(1) in (3) Sklepa Ministrskega sveta 2018/10/MC-EnC, ker do 29. novembra 2019 ni sprejela in začela uporabljati zakonov in drugih predpisov, potrebnih za uskladitev z Uredbo (EU) št. 1227/2011 o celovitosti in preglednosti veleprodajnega energetskega trga, kakor je bila prilagojena in sprejeta z Ministrskim sklepom 2018/10/MC-EnC, ter o teh ukrepih ni takoj uradno obvestila Sekretariata. Svetovalni odbor Energetske skupnosti še ni dal mnenja. Glede na dejstva in argumente, navedene v obrazloženi zahtevi, bi bilo treba v Ministrskem svetu v imenu Unije zastopati stališče, da se sklep o ugotovitvi obstoja kršitve v zadevi ECS-4/22 odobri, če Svetovalni odbor Energetske skupnosti pravočasno poda mnenje v podporo ugotovitvam Sekretariata, tj. pred sestankom Ministrskega sveta. (b)Sklep 2022/…/MC-EnC o neskladnosti Kosova* s Pogodbo v zadevi ECS-5/22 Direktiva 2014/52/EU o spremembi Direktive 2011/92/EU o presoji vplivov nekaterih javnih in zasebnih projektov na okolje je bila v pravni red Energetske skupnosti vključena s Sklepom Ministrskega sveta 2016/12/MC-EnC. Člen 2 tega sklepa določa, da pogodbenice Direktivo 2014/52/EU prenesejo do 1. januarja 2019, razen določb, ki se nanašajo na direktive, ki niso zajete v členu 16 Pogodbe, in da Sekretariatu sporočijo besedilo glavnih določb nacionalnega prava, sprejetih na področju, ki ga ureja ta sklep Ministrskega sveta. Ker se je rok, v katerem bi moralo Kosovo* sprejeti ukrepe za izpolnitev navedenih obveznosti, iztekel 1. januarja 2019, vendar do 14. julija 2022 še ni bil sprejet noben ukrep, je Sekretariat Ministrskemu svetu predložil obrazloženo zahtevo zoper Kosovo*, ker do 1. januarja 2019 ni preneslo Direktive 2014/52/EU in s tem ni izpolnilo obveznosti iz členov 6 in 89 Pogodbe ter člena 2 Sklepa Ministrskega sveta 2016/12/MC-EnC. Ministrski svet mora sprejeti sklep, s katerim bo razglasil, da Kosovo* ni izpolnilo členov 6 in 89 Pogodbe o ustanovitvi Energetske skupnosti ter člena 2 Sklepa Ministrskega sveta 2016/12/MC-EnC, ker do 1. januarja 2019 ni sprejelo in začelo uporabljati zakonov in drugih predpisov, potrebnih za uskladitev z Direktivo 2014/52/EU o spremembi Direktive 2011/92/EU o presoji vplivov nekaterih javnih in zasebnih projektov na okolje, kakor je bila prilagojena in sprejeta z Ministrskim sklepom 2016/12/MC-EnC, ter o teh ukrepih ni takoj uradno obvestilo Sekretariata. Svetovalni odbor Energetske skupnosti še ni dal mnenja. Glede na dejstva in argumente, navedene v obrazloženi zahtevi, bi bilo treba v Ministrskem svetu v imenu Unije zastopati stališče, da se sklep o ugotovitvi obstoja kršitve v zadevi ECS-5/22 odobri, če Svetovalni odbor Energetske skupnosti pravočasno poda mnenje v podporo ugotovitvam Sekretariata, tj. pred sestankom Ministrskega sveta. (c)Sklep 2021/02/MC-EnC o neskladnosti Bosne in Hercegovine s Pogodbo v zadevi ECS-5/17 Sekretariat je 16. januarja 2018 Bosni in Hercegovini poslal dopis o začetku postopka v skladu s členom 12 Poslovnika za reševanje sporov. V tem dopisu o začetku postopka je zavzel predhodno stališče, da Bosna in Hercegovina ni izpolnila svojih obveznosti na podlagi Pogodbe: –ker ni v skladu z rokom 1. januarja 2015, predvidenim s pravnim redom, prenesla zahtev iz člena 26(2), točka (d), Direktive 2009/72/ES o električni energiji, s katero se zahteva, da se v Federaciji Bosne in Hercegovine določita nadzornik za skladnost in program za doseganje skladnosti;

–ker ni v skladu z istim rokom prenesla člena 26 Direktive 2009/72/ES o pravnem in funkcionalnem ločevanju operaterjev sistema za distribucijo električne energije v Republiki Srbski ter –ker ni v predpisanem roku sprejela nacionalnih ukrepov za zagotovitev pravnega in funkcionalnega ločevanja družb Elektroprivreda BiH d.d. Sarajevo, Elektroprivreda HZHB d.d Mostar in Elektroprivreda BiH d.d. Sarajevo v praksi. V drugem koraku je Sekretariat 11. novembra 2020 Bosni in Hercegovini poslal obrazloženo mnenje na podlagi člena 90 Pogodbe, ker ni prenesla in izvedla zahtev za pravno in funkcionalno ločevanje v skladu z zahtevami iz člena 26 Direktive 2009/72/ES. Bosna in Hercegovina je bila pozvana, da v dveh mesecih odpravi neskladnosti s Pogodbo, navedene v obrazloženem mnenju. Ker Bosna in Hercegovina ni odpravila kršitev, ki jih je Sekretariat opredelil v zvezi z ločevanjem operaterjev distribucijskega sistema v skladu z zahtevami iz člena 26 Direktive 2009/72/ES, je Sekretariat 27. maja 2021 Ministrskemu svetu predložil obrazloženo zahtevo v zadevi ECS-5/17. Ta osnutek sklepa je bil leta 2021 že vključen na dnevni red Ministrskega sveta, vendar ni bil sprejet, ker Svetovalni odbor Energetske skupnosti ni dal mnenja. Svetovalni odbor je bil pozvan, naj 7. junija 2021 izda mnenje, vendar tega še ni storil. Zato je ta osnutek sklepa ponovno vključen na dnevni red Ministrskega sveta za leto 2022. Glede na dejstva in argumente, navedene v obrazloženi zahtevi, bi bilo treba v Ministrskem svetu v imenu Unije zastopati stališče, da se sklep o ugotovitvi obstoja kršitve v zadevi ECS-5/17 odobri, če Svetovalni odbor Energetske skupnosti pravočasno poda mnenje v podporo ugotovitvam Sekretariata, tj. pred sestankom Ministrskega sveta. 3.1.10 Sklepa na podlagi člena 92(1) Pogodbe: (a)Sklep 2022/.../MC-EnC na podlagi člena 92(1) Pogodbe o sprejetju ukrepov v odziv na hujše in vztrajne kršitve Bosne in Hercegovine v zadevah ECS-8/11S, ECS-2/13S in ECS-6/16S Sekretariat poziva Ministrski svet, naj ukrepa, uvedena za Bosno in Hercegovino s členom 2 Sklepa 2015/10/MC-EnC v zadevah ECS-8/11S, ECS-2/13S in ECS-6/16S, podaljša za dve leti po sprejetju Sklepa, ki ga bo Ministrski svet sprejel decembra. To sledi sklepu, ki ga je Ministrski svet sprejel leta 2020 (2020/02/MC-EnC z dne 29. decembra 2020) in s katerim sta bila ukrepa podaljšana do sestanka Ministrskega sveta konec leta 2022. Ukrepa sta: začasna ukinitev pravice Bosne in Hercegovine do glasovanja o ukrepih in postopkovnih aktih, sprejetih na podlagi poglavja VI naslova V (proračunska vprašanja), ter začasna ustavitev uporabe pravil o povračilih za predstavnike Bosne in Hercegovine za vse sestanke, ki jih organizira Energetska skupnost, za dve leti. Ministrski svet bo na sestanku v drugi polovici leta 2023 na podlagi poročila Sekretariata pregledal učinkovitost navedenih ukrepov in potrebo po njihovi ohranitvi. Glede na dejstva in argumente, navedene v zahtevi, bi bilo treba v Ministrskem svetu v imenu Unije zastopati stališče, da se odobri predlagano podaljšanje ukrepov, sprejetih v odziv na hujše in vztrajne kršitve v zadevah ECS-8/11S, ECS-2/13S in ECS-6/16S. (b)Sklep 2021/12/MC-EnC na podlagi člena 92(1) Pogodbe o ugotovitvi hujše in vztrajne kršitve Srbije v zadevi ECS-10/17S in zadevi ECS-13/17S Ta sklep je ponovno predložen, ker lani ni bil sprejet zaradi pomanjkanja soglasja v Ministrskem svetu. Zadeva ECS-10/17S se nanaša na kršitev pravil o ločevanju in certifikaciji iz tretjega energetskega svežnja. Ločevanje dejavnosti pri operaterjih prenosnih sistemov je eden ključnih konceptov tretjega energetskega svežnja. Pomeni učinkovito ločitev dejavnosti prenosa energije od interesov proizvodnje in dobave. V primeru certifikacije operaterja prenosnega sistema, ki je pod nadzorom osebe ali oseb iz tretje države ali tretjih držav, se uporablja člen 11 Direktive 2009/73/ES. Člen 10 Direktive 2009/73/ES določa, da mora biti podjetje, preden se odobri in imenuje za operaterja prenosnega sistema, certificirano. Da bi bilo podjetje certificirano, mora upoštevati zahteve glede ločevanja iz tretjega energetskega svežnja, tj. člena 9 Direktive 2009/73/ES. Direktiva 2009/73/ES in Uredba (ES) št. 715/2009 sta bili vključeni v pravni red Energetske skupnosti s Sklepom Ministrskega sveta 2011/02/MC-EnC z dne 6. oktobra 2011. Sekretariat je ugotovil, da Republika Srbija s certifikacijo družbe Yugorosgaz-Transport v skladu z modelom ISO ni izpolnila svojih obveznosti iz členov 10, 14(2)(a), 14(2)(b), 14(2)(d), 15 in 11 Direktive 2009/73/ES ter člena 24 Uredbe (ES) št. 715/2009, kakor so bili vključeni v pravni red Energetske skupnosti. Ministrski svet je leta 2019 v Sklepu 2019/02/MC-EnC razglasil, da Republika Srbija ni izpolnila svojih obveznosti, ki izhajajo iz Direktive 2009/73/ES in Uredbe (ES) št. 715/2009. Zadeva ECS-13/17S se nanaša na to, da je družba Srbijagas vstopno točko Horgoš neupravičeno izključila iz neomejenega in nediskriminatornega dostopa tretjih strani ter iz odprtih postopkov dodeljevanja zmogljivosti, kot se zahtevajo na podlagi Direktive 2009/73/ES in Uredbe (ES) št. 715/2009. Svetovalni odbor Energetske skupnosti je 25. januarja 2021 potrdil stališče Sekretariata v obrazloženi zahtevi, da ni veljavnega razloga za upravičenje take izključitve in da torej Srbija krši pravo Energetske skupnosti.

Ministrski svet je 30. aprila 2021 podprl obrazloženo zahtevo, ki jo je predložil Sekretariat, in sledil mnenju Svetovalnega odbora, s tem ko je sprejel sklep po pisnem postopku glede neizpolnitve obveznosti Srbije na podlagi Pogodbe. Ministrski svet je razglasil, da je Srbija kršila člen 32 Direktive 2009/73/ES in člen 16 Uredbe (ES) št. 715/2009 ter s tem člene 6, 10 in 11 Pogodbe. V Sklepu je določeno, da Srbija nemudoma sprejme vse ustrezne ukrepe za odpravo ugotovljene kršitve in zagotovi skladnost s pravom Energetske skupnosti. Sekretariat je 24. septembra 2021 Ministrskemu svetu v skladu s členom 92(1) Pogodbe predložil zahtevo v zadevah ECS-10/17S in ECS-13/17S, s katero je Ministrski svet pozval k sprejetju sklepa o tem, da Republika Srbija ni izvedla sklepov Ministrskega sveta 2019/02/MC-EnC in 2021/1/MC-EnC ter tako ni odpravila kršitev, ugotovljenih v navedenih sklepih, kar pomeni hujšo in vztrajno kršitev v smislu člena 92(1) Pogodbe. Ministrski svet je pozvan, naj razglasi, da: 1. dejstvo, da Republika Srbija ni izvedla sklepov Ministrskega sveta 2019/02/MC-EnC in 2021/01/MC-EnC ter tako ni odpravila kršitev, ugotovljenih v njih, pomeni hujšo in vztrajno kršitev v smislu člena 92(1) Pogodbe. 2. Republika Srbija v sodelovanju s Sekretariatom sprejme vse ustrezne ukrepe za odpravo kršitev, ugotovljenih v sklepih Ministrskega sveta 2019/02/MC-EnC in 2021/01/MC-EnC, ter Ministrskemu svetu poroča o izvedbenih ukrepih, ki bodo izvedeni leta 2023. 3. Sekretariat je pozvan, naj spremlja skladnost ukrepov, ki jih sprejme Republika Srbija, s pravnim redom Skupnosti. Če kršitve ne bodo odpravljene do 1. julija 2023, je Sekretariat pozvan, naj začne postopek za uvedbo ukrepov na podlagi člena 92 Pogodbe. Glede na dejstva in argumente, navedene v zahtevi Sekretariata, bi bilo treba v Ministrskem svetu v imenu Unije zastopati stališče, da se sklep o ugotovitvi obstoja hujših in vztrajnih kršitev v zadevah ECS-10/17S in ECS-13/17S odobri. 3.2.Predvideni akt Stalne skupine na visoki ravni Sklep 2022/…/PHLG-EnC o prilagoditvi in izvajanju Uredbe Komisije (EU) 2022/132 z dne 28. januarja 2022 o spremembi Uredbe (ES) št. 1099/2008 Evropskega parlamenta in Sveta glede izvedbe posodobitev letnih, mesečnih in kratkoročnih mesečnih statistik energetike Na področju statistike energetike je Komisija sprejela Uredbo (EU) 2022/132 o spremembi Uredbe (ES) št. 1099/2008 Evropskega parlamenta in Sveta o statistiki energetike glede izvedbe posodobitev letnih, mesečnih in kratkoročnih mesečnih statistik energetike. Uredbo (ES) št. 1099/2008, ki je že del pravnega reda Energetske skupnosti, bi bilo treba ustrezno spremeniti. Zato je Komisija predložila predlog sklepa Stalne skupine na visoki ravni o vključitvi Uredbe (EU) 2022/132. Spremembe, uvedene z Uredbo (EU) 2022/132, prispevajo k podpori energetski uniji in zelenemu dogovoru s sprejetjem novih zahtev za zapolnitev podatkovnih vrzeli, kot so vrzeli v podatkih o decentralizirani proizvodnji električne energije po sektorjih, razčlenitvi porabe končne energije v storitvenem sektorju in za promet, neenergetski rabi obnovljivih virov energije, vodiku, shranjevanju energije (baterije), novih podatkih o proizvodnji električne energije in zmogljivostih, podrobni razčlenitvi podatkov o sončni fotovoltaiki, podrobnostih o toplotnih črpalkah, porabi energije v podatkovnih centrih ter o izboljšani pravočasnosti letnih podatkov in podatkov o oskrbi za oceno energijske bilance in kazalnikov šest mesecev po koncu leta. Komisija namerava v imenu Evropske unije podpreti sprejetje navedenega sklepa. 4.Pravna podlaga 4.1.Postopkovna pravna podlaga 4.1.1.Načela Člen 218(9) PDEU ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“. Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“.

4.1.2.Uporaba v obravnavanem primeru Ministrski svet in Stalna skupina na visoki ravni sta organa, ustanovljena s sporazumom, in sicer Pogodbo o ustanovitvi Energetske skupnosti. Akti, ki naj bi jih sprejela Ministrski svet in Stalna skupina na visoki ravni, so akti s pravnim učinkom. Predvideni akt bo zavezujoč v mednarodnem pravu v skladu s členom 76 Pogodbe, v skladu s katerim je sklep pravno zavezujoč za naslovnike sklepa. Predvideni akti ne dopolnjujejo ali spreminjajo institucionalnega okvira sporazuma. Postopkovna pravna podlaga za predlagani sklep je zato člen 218(9) PDEU. 4.2.Materialna pravna podlaga 4.2.1.Načela Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element. 4.2.2.Uporaba v obravnavanem primeru Glavni cilj in vsebina predvidenih aktov se nanašata na energijo. Materialna pravna podlaga za predlagani sklep je zato člen 194 PDEU. 4.3.Sklepna ugotovitev Pravna podlaga predlaganega sklepa bi moral biti člen 194 v povezavi s členom 218(9) PDEU. 2022/0415 (NLE) Predlog SKLEP SVETA o stališču, ki se v imenu Evropske unije zastopa v Ministrskem svetu Energetske skupnosti in Stalni skupini Energetske skupnosti na visoki ravni (14. in 15. december 2022, Dunaj, Avstrija) SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 194 v povezavi s členom 218(9) Pogodbe, ob upoštevanju predloga Evropske komisije,